Авонь - сёронь косьфтама карда. Авоттне аФ фкатольхть. Сяда курок тиендельхть лоткфтома авонць. Стяфнесть конусонь лаца олгонят, алува кадондсть васта суваманди. Авонть потмоса крьвяснесть толмар.Пулфнень сотнекшнезь уша ширде пикскаса.Лия авоттнень эса шувондсть толмаронди лотка. Тяфта сероть косьфтамац сяда аф пельксоль, пулфне цяткненди аф крьвязихть. Ульсть авотть, коса толмаронь плхтамс марсесть пянакуд. Шувондсть 2 метрать крхкалмоса лотка, тосоль пянакудсь, тоса палсь толмарсь. Тяфтама авонць шапондовсь срубокс. Шапондсть срупт 4/4, 5/5, серец 2.5 метрат. Олгоня лангс повфнесть 1 - 2 рядса 200 начка и 400 коське коське пулф. Киякс вастс ацсесть олгонят, вадендезь сёвоньца. Стенатнень кувалмова кадондсть варят, куване лямбе кожфсь пянакудста кепсесь вяри. Пянакудть ушнезь шужярьса, пенгаса, ванцть, штоба толсь пяк вяри афоль кепсе. Кой-кона велева тиендсть авотть, конат тяка пингть ульсть ригакска. Шапондсть сруб 6/6, серец 2 метрат, путнезь кевонь фундамент лангс. Киякс ашель, тиендсть тёсонь поталак, авонть кучкаса сёвонень пянакуд. Тяда цебярь косьфтамкакс лувондовсть ригась.Ригатнень шапондозь шочкста, тиендсть илиеннетка, серец 4 метрат, вельхкс мархта, но поталакфтома, эсонза ушневсь пянакуд. Керсесть вальмат качамот лисемс и пулфонь макссемс. Ригав коськома повфнекшнесть 300-400 пулф. 20 в. кучкаста авоньца, ригаса серот ашесть косьфне ни, синь юмсесть мокшетнень и эрзятнень эряфста.